Paġna IL-QORTI TAL-AWDITURI TAL-UNJONI EWROPEA, Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikoli 287(4) u 322 tiegħu, Wara li kkunsidrat it-talba tal-Parlament Ewropew għal opinjoni, riċevuta fis-6 ta' Ottubru 2017, Wara li kkunsidrat it-talba tal-Kunsill għal opinjoni, riċevuta fil-11 ta' Ottubru 2017, Il-partiti politiċi Ewropej (EUPPs) u l-fondazzjonijiet politiċi Ewropej (EUPFs) mhumiex korpi stabbiliti mill-Unjoni fis-sens tal-Artikolu 287(1) TFUE, u għalhekk fil-fatt mhumiex suġġetti għall-awditjar tagħna. Madankollu, sa fejn huma jirċievu finanzjament mill-baġit tal-UE, aħna kompetenti biex inwettqu awditi bbażati fuq l-eżaminar tar-rekords u żjarat fuq il-post fil-bini tagħhom, taħt il-kundizzjonijiet stipulati fl-Artikolu 287 TFUE. Il-fondi li l-partiti u l-fondazzjonijiet politiċi Ewropej jirċievu minn sorsi oħra għajr il-baġit tal-UE mhumiex awtomatikament suġġetti għall-awditjar tagħna. Madankollu, minħabba l-interazzjoni bejn il-finanzjament li jingħata mill-UE u l-finanzjament li jingħata minn sorsi oħra, jista' jkun meħtieġ li aħna neżaminaw dan tal-aħħar ukoll matul ix-xogħol tal-awditjar tagħna. Aħna ninnutaw li r-Regolament (UE, Euratom) Nru 1141/2014 beda japplika fl-1 ta' Jannar 2017 u li rapport dwar l-applikazzjoni tiegħu ma kienx previst qabel nofs l-2018. ADOTTAT L-OPINJONI LI ĠEJJA: Fit-22 ta' Ottubru 2014, il-Parlament Ewropew (PE) u l-Kunsill adottaw ir-Regolament (UE, Euratom) Nru 1141/2014 li jħassar ir-Regolament (KE) Nru 2004/2003 u li jistabbilixxi regoli ġodda, fost affarijiet oħra, għall-finanzjament tal-EUPPs u tal-EUPFs. B'mod partikolari, dawn jikkonċernaw il-kundizzjonijiet ta' finanzjament, l-għoti u d-distribuzzjoni tal-finanzjament, id-donazzjonijiet u l-kontribuzzjonijiet, l-iffinanzjar ta' kampanji għall-elezzjonijiet fil-Parlament Ewropew, in-nefqa rimborsabbli, il-projbizzjoni tal-użu tal-finanzjament li jingħata mill-UE, il-kontijiet, ir-rappurtar u l-awditjar, l-implimentazzjoni u l-kontroll, il-penali, il-kooperazzjoni bejn l-Awtorità għall-partiti u l-fondazzjonijiet politiċi Ewropej (l-Awtorità), l-Uffiċjal tal-Awtorizzazzjoni tal-Parlament Ewropew u l-Istati Membri, u t-trasparenza. Ir-regolament beda japplika mill-1 ta' Jannar 2017. Il-proposta tindirizza l-kwistjonijiet li ġejjin: Is-"sħubija f'iktar minn partit wieħed", L-emendar tal-formola ta' distribuzzjoni għal finanzjament tal-EUPPs u l-EUPFs, It-tnaqqis tar-rata ta' kofinanzjament, L-irkupru ta' ammonti mħallsa indebitament, L-infurzar tal-konformità mal-kriterji ta' reġistrazzjoni, Il-kjarifika tar-rabta bejn il-partiti nazzjonali u l-EUPPs. Aħna nilqgħu id-dispożizzjonijiet li għandhom il-potenzjal li jtejbu l-ġestjoni finanzjarja tajba, l-obbligu ta' rendikont, u t-trasparenza tal-fondi allokati għall-EUPPs u l-EUFPs. Nipprovdu wkoll kummenti dwar il-bidliet relatati mal-kronoloġija tar-rappurtar u nissuġġerixxu "ġabra unika ta' regoli". Aħna nqisu li d-dispożizzjonijiet rigward is-"sħubija f'aktar minn partit wieħed" u l-formola ta' distribuzzjoni għall-finanzjament li jingħata mill-UE huma kwistjonijiet suġġetti għal deċiżjoni politika u ma nikkummentawx dwarhom. Fl-Opinjoni Nru 1/2013 tagħna, aħna qajjimna xi tħassib rigward distakki fil-qafas legali li jirregola d-donazzjonijiet, is-self, il-kontribuzzjonijiet u s-sanzjonijiet, u enfasizzajna wkoll il-ħtieġa għal obbligu ta' rendikont aktar b'saħħtu. Il-biċċa l-kbira mill-kwistjonijiet li tqajmu ġew indirizzati mir-Regolament (UE, Euratom) Nru 1141/2014. Ħawn taħt, aħna ntennu xi wħud mill-punti li ma ttiħdux inkunsiderazzjoni f'dak il-mument u li aħna għadna nqisu bħala rilevanti. Aħna naqblu mal-proposta tal-Kummissjoni li jiġi mmitigat ir-riskju tal-użu ta' prattiki dubjużi ġġenerati mid-diffikultajiet fl-issodisfar tas-soll ta' kofinanzjament. Madankollu, sabiex dawn il-prattiki jkomplu jiġu skoraġġuti, jenħtieġ li r-regoli dwar id-donazzjonijiet u s-self jissaħħu (ara l-paragrafi 7 u 8). Il-proposta tikkjarifika li l-uffiċjal tal-awtorizzazzjoni tal-PE jista' jirkupra ammonti mħallsa indebitament anke minn individwi li wettqu attivitajiet illegali ta' detriment għall-interessi finanzjarji tal-UE. Hija tagħti wkoll is-setgħa lill-Awtorità biex taqta' mir-reġistru kwalunkwe EUPP jew EUPF jekk ma jibqgħux konformi ma' xi wieħed mill-kriterji ta' reġistrazzjoni, jew fejn ir-reġistrazzjoni kienet ibbażata fuq informazzjoni mhux korretta jew qarrieqa. Aħna naqblu mal-proposta tal-Kummissjoni billi hija għandha l-potenzjal li tikkontribwixxi għall-protezzjoni tal-baġit tal-UE. Sabiex insaħħu dan l-objettiv, aħna ntennu r-rakkomandazzjoni li ħriġna fl-Opinjoni Nru 1/2013 tagħna, li jiġi eliminat il-limitu massimu għall-multi (ara l-paragrafu 9). Sabiex issaħħaħ iċ-ċarezza u t-trasparenza, il-Kummissjoni tipproponi li tikkjarifika r-rabta bejn il-partiti politiċi nazzjonali u dawk Ewropej. Il-proposta tiddikjara li "partit politiku Ewropew għandu jinkludi fl-applikazzjoni tiegħu evidenza li turi li l-partiti membri tiegħu ppubblikaw kontinwament fis-siti web tagħhom, matul it-12-il xahar li jippreċedu l-mument li fih issir l-applikazzjoni, il-programm politiku u l-logo tal-partit politiku Ewropew kif ukoll l-informazzjoni ...". Filwaqt li nilqgħu l-intenzjoni tal-Kummissjoni li ttejjeb it-trasparenza tar-rabta bejn l-EUPPs u l-partiti nazzjonali, aħna nqisu li fil-prattika l-monitoraġġ ta' dan ir-rekwiżit se jkun diffiċli, u l-ksib ta' evidenza ta' sostenn rilevanti sabiex tingħata prova tal-"pubblikazzjoni kontinwa" se jkun diffiċli wkoll. Aħna nilqgħu il-korrezzjoni ta' kwalunkwe nuqqas potenzjali li l-leġiżlazzjoni fis-seħħ jista' jkollha, iżda nissuġġerixxu li, inġenerali, jenħtieġ li tiġi evitata l-prattika li l-leġiżlazzjoni tiġi riveduta ftit wara li tidħol fis-seħħ, u dan sempliċiment biex jiġi indirizzat għadd limitat ta' problemi. Din l-Opinjoni ġiet adottata mill-Qorti tal-Awdituri fil-Lussemburgu fil-laqgħa tagħha tal-14 ta' Diċembru 2017.
Extracted from C_018_2018.html